แผนปฏิบัติการป้องกันและปราบปรามการทุจริตภาครัฐ
จังหวัดศรีสะเกษ
ประจำปีงบประมาณ พ.ศ. ๒๕๕๔
ความนำ


หลักการและเหตุผล



  สำนักงานคณะกรรมการพัฒนาระบบราชการ  (ก.พ.ร.)   กำหนดประเมินผลการปฏิบัติราชการตามคำรับรองการปฏิบัติราชการของจังหวัด  ประจำปีงบประมาณ พ.ศ. ๒๕๕๔  ตัวชี้วัดที่ ๗ ระดับความสำเร็จของการดำเนินการตามมาตรการป้องกันและปราบปรามการทุจริต  โดยพิจารณาจากผลสำเร็จของการดำเนินการตามแผนปฏิบัติการป้องกันและปราบปรามการทุจริตภาครัฐของจังหวัด เพื่อขับเคลื่อนยุทธศาสตร์ชาติว่าด้วยการป้องกันและปราบปรามการทุจริตภาครัฐ และการจัดการข้อร้องเรียนเรื่องการทุจริต การปฏิบัติหรือละเว้นการปฏิบัติหน้าที่โดยมิชอบของเจ้าหน้าที่ของรัฐในปีงบประมาณ พ.ศ. ๒๕๕๔ และข้อกล่าวหาเจ้าหน้าที่ของรัฐที่ไม่ได้ปฏิบัติหน้าที่ราชการด้วยความรับผิดชอบต่อประชาชน  ไม่มีคุณธรรม  ไม่มีจริยธรรม  ไม่คำนึงถึงประโยชน์ส่วนรวมเป็นที่ตั้ง และไม่มีธรรมาภิบาล ตามที่มีกฎหมาย ระเบียบ แบบแผนของทางราชการที่เกี่ยวข้องได้กำหนดไว้ในปีงบประมาณ พ.ศ. ๒๕๕๔  การตรวจสอบและนำเรื่องร้องเรียนเข้าสู่กระบวนการสอบสวนข้อเท็จจริง การแจ้งตักเตือน ดำเนินคดี หรืออื่นๆ ตามระเบียบ ข้อกฎหมายที่กำหนดไว้ในปีงบประมาณ พ.ศ. ๒๕๕๔  



  ในการจัดทำแผนปฏิบัติการป้องกันและปราบปรามการทุจริตภาครัฐจังหวัดศรีสะเกษ ประจำปีงบประมาณ พ.ศ. ๒๕๕๔ นั้น  จังหวัดศรีสะเกษได้ทำการ ศึกษาและวิเคราะห์ข้อมูลจากแผนปฏิบัติการป้องกันและปราบปรามการทุจริตภาครัฐของจังหวัด  และผลการดำเนินการตามแผนปฏิบัติการป้องกันและปราบปรามการทุจริตภาครัฐของจังหวัด ประจำปีงบประมาณ พ.ศ. ๒๕๕๓  โดยพิจารณาถึงความสามารถในการแก้ไขปัญหาการทุจริตและประพฤติมิชอบ และปัญหา อุปสรรคที่เกิดขึ้นจากการดำเนินการตามแผนปฏิบัติการฯ ในปีที่ผ่านมา  วิเคราะห์ผลการสำรวจความคิดเห็นของประชาชน และผู้มีส่วนได้เสียเกี่ยวกับสถานการณ์ด้านการทุจริต และประพฤติมิชอบ ในจังหวัดตามที่ได้มีการสำรวจในปีงบประมาณ พ.ศ. ๒๕๕๓   วิเคราะห์เปรียบเทียบข้อมูลที่ได้จากการร้องเรียนของจังหวัด  และเปรียบเทียบหาแนวโน้มเรื่องร้องเรียนที่เกิดขึ้น เพื่อนำมาวิเคราะห์หาสาเหตุและแนวทางแก้ไขปัญหา  โดยวิเคราะห์หาสาเหตุที่ทำให้การปฏิบัติราชการตามอำนาจหน้าที่ของข้าราชการเป็นไปในลักษณะที่ขาดหรือมี ความรับผิดชอบไม่เพียงพอ การปฏิบัติหน้าที่ไปในทางที่ทำให้ประชาชนขาดความเชื่อถือในความมีคุณธรรม  ความมีจริยธรรม  การปฏิบัติหน้าที่โดยการขาดการคำนึงถึงประโยชน์ส่วนรวมมากกว่าประโยชน์ส่วนตนและการยึดมั่นในหลักธรรมาภิบาล  ทั้งนี้  ได้กำหนดให้ส่วนราชการและหน่วยงานภาครัฐต้องจัดทำแผนปฏิบัติการป้องกันและปราบปรามการทุจริตในหน่วยงานของตนเอง  เพื่อสนับสนุนและสอดคล้องกับยุทธศาสตร์ชาติว่าด้วยการป้องกันและปราบปรามการทุจริตภาครัฐ  ๔  ยุทธศาสตร์  ดังนี้ 


  ยุทธศาสตร์ที่  ๑
เสริมสร้างจิตสำนึก ค่านิยม ให้หน่วยงานภาครัฐบริหารงานตามหลักธรรมาภิบาล


  ยุทธศาสตร์ที่  ๒
บูรณาการหน่วยงานทุกภาคส่วน ในการป้องกันและปราบปรามการทุจริตภาครัฐ


  ยุทธศาสตร์ที่  ๓
เสริมสร้างความเข้มแข็งในการป้องกันและปราบปรามการทุจริตภาครัฐ


  ยุทธศาสตร์ที่  ๔
พัฒนาศักยภาพเจ้าหน้าที่ของรัฐ ในการป้องกันและปราบปรามการทุจริตภาครัฐ    

วิสัยทัศน์




“ส่วนราชการและหน่วยงานภาครัฐทุกองค์กร บริหารงานตามหลักธรรมาภิบาล  เจ้าหน้าที่ของรัฐร่วมมือร่วมใจป้องกันและปราบปรามการทุจริต” 

พันธกิจ


๑.  เสริมสร้างจิตสำนึกและค่านิยม ให้กับเจ้าหน้าที่ของรัฐยึดหลักธรรมาภิบาล


๒.  บูรณาการทุกภาคส่วนเพื่อเสริมสร้าง และพัฒนาเครือข่ายด้านการป้องกันและปราบปรามการทุจริตภาครัฐ 


๓.  ส่งเสริมบทบาทภาคประชาชนให้เข้ามามีส่วนร่วมในการป้องกันและปราบปรามการทุจริต


๔.  สร้างกลไกและพัฒนาระบบการตรวจสอบ  ถ่วงดุลการใช้อำนาจของเจ้าหน้าที่ของรัฐให้มีความเข้มแข็งและมีประสิทธิภาพ


๕.  ส่งเสริม สนับสนุนการจัดการองค์ความรู้ด้านการป้องกันและปราบปรามการทุจริตภาครัฐอย่างจริงจังและต่อเนื่อง     


วัตถุประสงค์
๑.  เพื่อส่งเสริมและพัฒนาการบริหารงานของส่วนราชการ/หน่วยงานภาครัฐภายในจังหวัด  ให้มีความโปร่งใส และเป็นธรรม  
๒.  เพื่อส่งเสริมให้ข้าราชการและเจ้าหน้าที่ของรัฐ  ปฏิบัติงานด้วยความซื่อสัตย์  สุจริต  และรับผิดชอบต่อประชาชน  
๓.  เพื่อส่งเสริมให้ทุกส่วนราชการ/หน่วยงาน  ปฏิบัติตามหลักคุณธรรม  จริยธรรม  และนำหลักปรัชญาเศรษฐกิจพอเพียงมาใช้ในการปฏิบัติ 
๔.  เพื่อเสริมสร้างความเข้มแข็งและการมีส่วนร่วมของทุกภาคส่วนในการป้องกันและปราบปรามการทุจริต 

ยุทธศาสตร์และมาตรการ/แนวทางดำเนินงาน 

ยุทธศาสตร์ที่ ๑ :  เสริมสร้างจิตสำนึก ค่านิยม ให้หน่วยงานภาครัฐบริหารงานตามหลักธรรมาภิบาล 


วัตถุประสงค์


 มุ่งส่งเสริม  เสริมสร้างจิตสำนึกและค่านิยม  ให้แก่หน่วยงานภาครัฐบริหารงานตามหลักธรรมาภิบาล  โดยมีทัศนคติ วิสัยทัศน์ ในการร่วมกันแก้ไขและรับผิดชอบต่อปัญหาการทุจริตและประพฤติมิชอบภาครัฐ  รวมทั้งการรณรงค์  เผยแพร่  ประชาสัมพันธ์  ให้ทุกภาคส่วนมีวินัย  เคารพกฎหมาย  กฎ และระเบียบที่จะเป็นกลไกในการแก้ไขปัญหา การพัฒนา  ตลอดจนเป็นการวางรากฐานในการป้องกันและปราบปรามการทุจริตภาครัฐได้อย่างมีประสิทธิภาพ 


มาตรการ/แนวทางดำเนินงาน


๑.  ส่งเสริมการปฏิบัติงานและการดำเนินชีวิตตามหลักปรัชญาเศรษฐกิจพอเพียง 



๑.๑  เสริมสร้างความรู้ความเข้าใจแก่ทุกภาคส่วน ให้ปฏิบัติงานและดำเนินชีวิตตามหลักปรัชญาเศรษฐกิจพอเพียง



๑.๒  ประยุกต์การนำหลักปรัชญาเศรษฐกิจพอเพียงมาใช้ให้เกิดมรรคผลในทางปฏิบัติ



๑.๓  จัดให้มีหลักสูตรการเรียนรู้หรือการฝึกอบรมเกี่ยวกับการใช้หลักปรัชญาเศรษฐกิจพอเพียงแก่ทุกภาคส่วน


๒.  ส่งเสริมให้เจ้าหน้าที่ของรัฐทุกระดับได้เรียนรู้และปฏิบัติงานตามหน้าที่ด้วยหลักธรรมาภิบาล 



๒.๑  ส่งเสริมให้เจ้าหน้าที่ของรัฐมีความรู้  ความเข้าใจ  รวมทั้งมีการฝึกอบรมเพื่อให้ปฏิบัติงานตามหลักธรรมาภิบาล



๒.๒  ส่งเสริมให้เจ้าหน้าที่ของรัฐได้ประพฤติปฏิบัติตนตามมาตรฐานทางคุณธรรมและจริยธรรม 

                             ๒.๓  ควบคุม กำกับ ดูแลการปฏิบัติงาน  การประพฤติปฏิบัติตนของเจ้าหน้าที่ของรัฐให้เป็นไปตามหลักธรรมาภิบาลและมาตรฐานทางคุณธรรมและจริยธรรม


๓.  กำหนดให้มีหลักสูตรทางการศึกษา  เพื่อใช้เป็นเครื่องมือในการป้องกันและปราบปรามการทุจริตภาครัฐ



๓.๑  จัดให้มีหลักสูตรทางการศึกษา/หลักสูตรการฝึกอบรม ด้านการป้องกันและปราบปรามการทุจริตภาครัฐ



๓.๒  กำหนดให้หลักสูตรด้านการป้องกันและปราบปรามการทุจริตภาครัฐ  เป็นหลักสูตรบังคับที่ใช้ฝึกอบรมเจ้าหน้าที่ของรัฐทุกระดับ



๓.๓  ส่งเสริมแหล่งเรียนรู้ทางวิชาการ  ตลอดจนข้อมูลข่าวสารด้านการป้องกันและปราบปรามการทุจริตภาครัฐ 


๔.  ส่งเสริมค่านิยมการยกย่องและเชิดชูความดี ความซื่อสัตย์สุจริต และการต่อต้านการทุจริต



๔.๑  ส่งเสริมการสร้างแรงจูงใจให้เจ้าหน้าที่ของรัฐปฏิบัติหน้าที่ราชการด้วยความซื่อสัตว์  สุจริต  เสียสละเพื่อประโยชน์ส่วนรวม
                              ๔.๒ รณรงค์ เผยแพร่ประชาสัมพันธ์ให้สังคมมีค่านิยม ยกย่อง เชิดชู และเห็นคุณค่าของการประพฤติปฏิบัติตนตามหลักคุณธรรมและจริยธรรม



๔.๓  ส่งเสริม เชิดชู หน่วยงานหรือบุคคลที่มีผลงานดีเด่นด้านการป้องกันและปราบปรามการทุจริตภาครัฐ



๔.๔  ส่งเสริม  สนับสนุนให้ทุกภาคส่วนร่วมกันสร้างค่านิยมในการป้องกันและปราบปรามการทุจริตภาครัฐ

ยุทธศาสตร์ที่ ๒ :  บูรณาการหน่วยงานทุกภาคส่วน ในการป้องกันและปราบปรามการทุจริตภาครัฐ


วัตถุประสงค์


 มุ่งประสานความร่วมมือระหว่างหน่วยงานภาครัฐกับทุกภาคส่วนในการป้องกันและปราบปรามการทุจริตภาครัฐ  ส่งเสริมบทบาทและการมีส่วนร่วมของภาคประชาชนในการติดตาม ตรวจสอบการทุจริตหรือประพฤติมิชอบในภาครัฐ เสริมสร้างและพัฒนาเครือข่ายภาคประชาชน ให้เป็นกลไกในการตรวจสอบ  ถ่วงดุล  รวมถึงการสร้างหลักประกันความปลอดภัยในการแจ้งข้อมูลหรือเบาะแสในการป้องกันและปราบปรามการทุจริต
มาตรการ/แนวทางดำเนินงาน
๑.  บูรณาการหน่วยงานภาครัฐกับองค์กรทุกภาคส่วนเพื่อสร้างความตระหนักและปลูกจิตสำนึกการเป็นพลเมืองดี



๑.๑  ประสานความร่วมมือทางด้านข้อมูลและการปฏิบัติงานระหว่างหน่วยงานภาครัฐกับองค์กรทุกภาคส่วน
                              ๑.๒  ส่งเสริม สนับสนุน องค์กรและบุคลากรทางด้านสื่อสารมวลชนให้มีความเข้มแข็งและเป็นอิสระในการทำหน้าที่ตรวจสอบและเผยแพร่ข้อมูลข่าวสารให้สาธารณชนรับทราบ
                              ๑.๓  ส่งเสริมสนับสนุนให้หน่วยงานภาครัฐมีระบบอินเทอร์เน็ต เพื่อทำการเผยแพร่ประชาสัมพันธ์ในการป้องกันและปราบปรามการทุจริตภาครัฐ  โดยให้มีเว็บบอร์ดเพื่อติดต่อสื่อสารระหว่างกัน
                              ๑.๔  เสริมสร้างและพัฒนาเครือข่ายภาคประชาชน


๒.  ส่งเสริมการมีส่วนร่วมของภาคประชาชนในการติดตาม ตรวจสอบ การทุจริตหรือประพฤติมิชอบในภาครัฐ 



๒.๑  เสริมสร้างกระบวนการเรียนรู้เพื่อให้ภาคประชาชนมีความตื่นตัวต่อสภาพปัญหาการทุจริตและประพฤติมิชอบในภาครัฐ 
                              ๒.๒  สร้างและพัฒนาช่องทางในการรับแจ้งข้อมูลหรือเบาะแส ให้มีความสะดวกหลากหลาย รวมทั้งสร้างหลักประกันความปลอดภัยให้แก่บุคคล หน่วยงานหรือข้อมูลนั้น



๒.๓  ส่งเสริมสิทธิในการรับรู้และการเข้าถึงข้อมูลข่าวสาร




๒.๔  กำหนดมาตรการสร้างแรงจูงใจให้แก่ผู้แจ้งข้อมูลหรือเบาะแส ให้ได้รับรางวัลตอบแทน



๒.๕  ให้องค์กรหรือบุคลากรด้านสื่อสารมวลชนเป็นสื่อกลางในการแสวงหาความร่วมมือเพื่อป้องกันและปราบปรามการทุจริตภาครัฐ 
                    ๓.  พัฒนาประสิทธิภาพการบริหารจัดการศึกษาตามแนวทางการกระจายอำนาจทางการศึกษา
                              ๓.๑  พัฒนาประสิทธิภาพการบริหารงบประมาณสำนักงานเขตพื้นที่การศึกษาและสถานศึกษา โดยเน้นการมีส่วนร่วมจากทุกภาคส่วน
                              ๓.๒  พัฒนาประสิทธิภาพการติดตามประเมินผลการดำเนินการตามกลยุทธ์จุดเน้น เพื่อพัฒนาคุณภาพทางการศึกษา  

ยุทธศาสตร์ที่ ๓ :  เสริมสร้างความเข้มแข็งในการป้องกันและปราบปรามการทุจริตภาครัฐ 


วัตถุประสงค์


 มุ่งพัฒนาระบบและกลไกในการตรวจสอบ ควบคุม  และถ่วงดุลการใช้อำนาจให้เหมาะสมชัดเจนและมีประสิทธิภาพ  สร้างกลไกความร่วมมือระหว่างหน่วยงานภาครัฐกับภาคเอกชนให้มีศักยภาพในการป้องกันและปราบปรามการทุจริต  ส่งเสริมความร่วมมือด้านการป้องกันและปราบปรามการทุจริตกับหน่วยงานทุกภาคส่วน 
มาตรการ/แนวทางดำเนินงาน


๑.  พัฒนาระบบและกลไกในการตรวจสอบ ควบคุม พร้อมทั้งสร้างความโปร่งใสและเป็นธรรมในการบริหารงานบุคคลภายใต้ระบบคุณธรรม
                              ๑.๑  ให้หน่วยงานภาครัฐที่มีพันธกิจด้านการป้องกันและปราบปรามการทุจริต มีโครงสร้างของหน่วยงาน  อัตรากำลัง  การบริหารงานบุคคล และงบประมาณที่เหมาะสม สอดคล้องกับภารกิจและความรับผิดชอบ



๑.๒  สนับสนุนให้มีการตรวจสอบและถ่วงดุลการใช้อำนาจระหว่างหน่วยงานภาครัฐด้วยกันเอง



๑.๓  ให้หน่วยงานภาครัฐ ควบคุม กำกับ ติดตาม ประเมินผล การใช้อำนาจในการปฏิบัติงานด้านการป้องกันและปราบปรามการทุจริต 


๒.  สร้างกลไกความร่วมมือระหว่างหน่วยงานภาครัฐกับภาคเอกชนให้มีศักยภาพในการป้องกันและปราบปรามการทุจริต



๒.๑  วางแนวทางและส่งเสริมบทบาทความร่วมมือระหว่างหน่วยงานภาครัฐกับภาคเอกชน ในการป้องกันและปราบปรามการทุจริต



๒.๒  ประสานความร่วมมือกับองค์กรภาคเอกชนเกี่ยวกับการป้องกันและปราบปรามการทุจริตภาครัฐ
                    ๓.  พัฒนาประสิทธิภาพการบริหารจัดการองค์กร
                             ๓.๑  พัฒนาประสิทธิภาพการบริหารจัดการของส่วนราชการ/หน่วยงานของรัฐ
                             ๓.๒  พัฒนาปรับปรุงและเผยแพร่หลักเกณฑ์ในการบริหารงานที่โปร่งใสและเป็นธรรม
                    ๔.  ส่งเสริมประสิทธิภาพการดำเนินงานด้านการจัดระบบการควบคุมภายในและบริหารจัดการความเสี่ยง
                             ๔.๑  ส่งเสริมให้มีการจัดทำรายงานการควบคุมภายในของส่วนราชการ/หน่วยงานของรัฐ
                             ๔.๒  ส่งเสริมสนับสนุนให้ทุกส่วนราชการ
มีแผนการตรวจสอบภายในที่เป็นระบบและมีประสิทธิภาพ
 
ยุทธศาสตร์ที่ ๔ :  พัฒนาศักยภาพเจ้าหน้าที่ของรัฐ ในการป้องกันและปราบปรามการทุจริตภาครัฐ 
   

วัตถุประสงค์


 มุ่งพัฒนาสมรรถนะ  และขีดความสามารถเจ้าหน้าที่ของรัฐ  ในการป้องกันและปราบปรามการทุจริตภาครัฐให้สัมฤทธิผลได้อย่างมีประสิทธิภาพ เพื่อแก้ไขสภาพปัญหาการทุจริตให้เป็นระบบอย่างต่อเนื่อง  สร้างมาตรฐานทางวิชาชีพให้สามารถร่วมมือหรือประสานการปฏิบัติกับองค์กรทุกภาคส่วน 
มาตรการ/แนวทางดำเนินงาน
๑.  พัฒนาสมรรถนะและขีดความสามารถเจ้าหน้าที่ของรัฐในการป้องกันและปราบปรามการทุจริต



๑.๑  กำหนดให้เจ้าหน้าที่ของรัฐฝึกอบรมหลักสูตรด้านการป้องกันและปราบปรามการทุจริตภาครัฐ  เพื่อให้มีความเชี่ยวชาญ



๑.๒  กำหนดให้มีหลักสูตรการศึกษา และหลักสูตรการฝึกอบรมวิชาชีพด้านการป้องกันและปราบปรามการทุจริตภาครัฐ  


๒.  สร้างมาตรฐานทางวิชาชีพด้านการป้องกันและปราบปรามการทุจริตภาครัฐ



๒.๑  ส่งเสริมให้หน่วยงานภาครัฐร่วมกันสร้างมาตรฐานจรรยาบรรณวิชาชีพ



๒.๒  กำหนดให้มีหน่วยงานหลัก เพื่อรับผิดชอบในการติดตามประเมินผล รวมถึงการลงโทษเจ้าหน้าที่ของรัฐ  

          ๓.  ส่งเสริมการปฏิบัติงานของบุคลากรตามหลักเกณฑ์และวิธีการบริหารกิจการบ้านเมืองที่ดี
                   

๓.๑  ส่งเสริมและสนับสนุนให้มีการฝึกอบรมบุคลากร/เจ้าหน้าที่ของรัฐหลักสูตรการบริหารกิจการบ้านเมืองที่ดี  
   


๓.๒  ส่งเสริมและสนับสนุนให้มีการฝึกอบรมหลักสูตรคุณธรรมและจริยธรรมในการปฏิบัติหน้าที่ และแนวทางปฏิบัติตาม พ.ร.บ. ต่าง ๆ 
 

๔.  ส่งเสริมและสนับสนุนให้มีการสร้างองค์ความรู้เรื่องการป้องกันและปราบปรามการทุจริตในภาครัฐ 

 

๔.๑  จัดให้มีกิจกรรมการสร้างองค์ความรู้ในเรื่องการป้องกันและปราบปรามการทุจริตภาครัฐแก่เจ้าหน้าที่ของหน่วยงานภาครัฐ
๔.๒  ส่งเสริมให้หน่วยงานภาครัฐมีการแลกเปลี่ยนความรู้ และข้อมูลข่าวสารด้านการป้องกันและปราบปรามการทุจริต
ผลที่คาดว่าจะได้รับ
๑.  ส่วนราชการและหน่วยงานภาครัฐภายในจังหวัดศรีสะเกษ ปฏิบัติหน้าที่ด้วยความโปร่งใสและเป็นธรรม  
๒.  ข้าราชการและเจ้าหน้าที่ของรัฐ มีจิตสำนึกในการเป็นพลเมืองดี ปฏิบัติงานตามระเบียบวินัย และมีความซื่อสัตย์สุจริต   
๓.  ข้าราชการและเจ้าหน้าที่ของรัฐ มีความรู้เรื่องการป้องกันและปราบปรามการทุจริตในภาครัฐมากยิ่งขึ้น 
๔.  ทุกภาคส่วนปฏิบัติงานตามหลักคุณธรรม จริยธรรม และยึดหลักปรัชญาเศรษฐกิจพอเพียงเป็นแนวทางปฏิบัติ  
๕.  ทุกภาคส่วนมีความเข้าใจและให้ความร่วมมือในกิจกรรมการป้องกันและปราบปรามการทุจริตภาครัฐ
๖.  ส่งผลต่อการเจริญเติบโตทางเศรษฐกิจและสังคมในระดับจังหวัดได้อย่างยั่งยืน
   บทสรุป

       แผนปฏิบัติการป้องกันและปราบปรามการทุจริตภาครัฐจังหวัดศรีสะเกษ  ประจำปีงบประมาณ  พ.ศ. ๒๕๕๔   จัดทำขึ้นเพื่อใช้เป็นแนวทางในการดำเนินงานในด้านการป้องกันและปราบปรามการทุจริตของจังหวัด และเพื่อให้ส่วนราชการ/หน่วยงานต่าง ๆ ทั้งภาครัฐและภาคเอกชนภายในจังหวัด  ปฏิบัติงานในด้านการป้องกันและปราบปรามการทุจริตให้บรรลุตามวัตถุประสงค์   เกิดผลสัมฤทธิ์ตามที่คาดหวังไว้   ทำให้การปฏิบัติราชการตามอำนาจหน้าที่ของข้าราชการเป็นไปในลักษณะที่มีความรับผิดชอบ  ทำให้ประชาชนมีความเชื่อถือในความมีคุณธรรม  ความมีจริยธรรม  การปฏิบัติหน้าที่โดยการคำนึงถึงประโยชน์ส่วนรวมมากกว่าประโยชน์ส่วนตน  และการยึดมั่นในหลักธรรมาภิบาล   สามารถแก้ไขปัญหาการทุจริตและประพฤติมิชอบของพนักงานหรือเจ้าหน้าที่ของรัฐให้ลดน้อยลงได้อย่างมีประสิทธิภาพ และบังเกิดผลอย่างเป็นรูปธรรมมากยิ่งขึ้น     
                 ดังนั้น  ในการดำเนินงานด้านการป้องกันและปราบปรามการทุจริตภาครัฐ ต้องบูรณาการและอาศัยความร่วมมือจากทุกภาคส่วน และจะต้องปฏิบัติอย่างต่อเนื่องให้เป็นระบบ   โดยหากมีการบูรณาการความร่วมมือจากทุกภาคส่วนอย่างจริงจังและต่อเนื่องแล้ว ก็จะส่งผลต่อการบรรลุตามผลสัมฤทธิ์ที่คาดหวังไว้ ส่วนราชการและหน่วยงานภาครัฐภายในจังหวัดศรีสะเกษ ปฏิบัติหน้าที่ด้วยความโปร่งใสและเป็นธรรม  ข้าราชการและเจ้าหน้าที่ของรัฐมีความรู้เรื่องการป้องกันและปราบปรามการทุจริตในภาครัฐมากยิ่งขึ้น  มีจิตสำนึกในการเป็นพลเมืองดี ปฏิบัติงานตามระเบียบวินัย และมีความซื่อสัตย์สุจริต  ทุกภาคส่วนมีความเข้าใจและให้ความร่วมมือในกิจกรรมการป้องกันและปราบปรามการทุจริตภาครัฐ   ปฏิบัติงานตามหลักคุณธรรม จริยธรรม และยึดหลักปรัชญาเศรษฐกิจพอเพียงเป็นแนวทางปฏิบัติ   รวมถึงส่งผลต่อการพัฒนาเศรษฐกิจและสังคมในระดับจังหวัดและระดับประเทศให้ยั่งยืนได้อีกด้วย  

